‘SET50ฟิวเจอร์ส’เสี่ยงเพิ่มหลักประกันเริ่มวันนี้
เพิ่มมาร์จิน SET50 ฟิวเจอร์ส เหตุราคาผันผวนมูลค่าสัญญาเพิ่ม นักลงทุนเตรียมใส่เงินเพิ่ม 13 พ.ค.นี้
13 พ.ค. 2556

เพิ่มมาร์จิน SET50 ฟิวเจอร์ส เหตุราคาผันผวนมูลค่าสัญญาเพิ่ม นักลงทุนเตรียมใส่เงินเพิ่ม 13 พ.ค.นี้ 
สำนักหักบัญชี (TCH) ประกาศอัตราหลักประกันการซื้อขายสัญญาซื้อขายล่วงหน้า โดยมีผลบังคับใช้ตั้งแต่วันที่ 13 พ.ค.นี้ ได้ประกาศอัตราหลักประกันขั้นต่ำสัญญาซื้อขายล่วงหน้า (ฟิวเจอร์ส) สินค้าที่มีการปรับเพิ่มคือ SET50 Index ฟิวเจอร์ส จาก 47,500 บาทต่อสัญญา เป็น 55,100 บาทต่อสัญญา 
ขณะที่ฟิวเจอร์สอ้างอิงดัชนีหุ้นหมวดเทคโนโลยีและสารสนเทศ ได้ปรับจาก 13,300 บาทต่อสัญญา เป็น 19,000 บาทต่อสัญญา และฟิวเจอร์สอ้างอิงดัชนีหุ้นหมวดพาณิชย์ เพิ่มจาก 15,200 บาทต่อสัญญา เพิ่มเป็น 19,000 บาทต่อสัญญา ขณะที่ฟิวเจอร์สอ้างอิงหุ้นในหมวดธนาคาร พลังงาน และอาหาร ยังคงเดิม
สำหรับฟิวเจอร์สอ้างอิงโลหะมีค่ากลับคงอัตราหลักประกันในส่วนของโกลด์ฟิวเจอร์ส แต่เพิ่มในส่วนของซิลเวอร์ฟิวเจอร์สเป็น 13,300 บาท จากเดิม 10,640 บาทต่อสัญญา
สัญญาซื้อขายอ้างอิงหุ้นรายตัว (ซิงเกิ้ลสต๊อกฟิวเจอร์ส) เป็นอีกสินค้าที่มีการปรับปรุงอัตราหลักประกัน จากทั้งหมดที่มี 50 ตัว มีการปรับเพิ่มอัตราหลักประกัน 18 ตัว เช่น ฟิวเจอร์สอ้างอิงหุ้นบริษัท แอดวานซ์ อินโฟร์ เซอร์วิส (ADVANC) อ้างอิงหุ้นบริษัท บีทีเอส กรุ๊ป โฮลดิ้งส์ (BTS) อ้างอิงหุ้นธนาคารทหารไทย (TMB) เป็นต้น 
นอกจากนี้ ยังคงอัตราหลักประกันไว้ที่ระดับเดิม 19 ตัว และลดอัตราหลักประกัน 13 ตัว เช่น ฟิวเจอร์สอ้างอิงหุ้นบริษัท บ้านปู (BANPU) อ้างอิงหุ้นบริษัท กรุงเทพดุสิตเวชการ (BGH) อ้างอิงหุ้นบริษัท ซีพี ออลล์ (CPALL) เป็นต้น 
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX กล่าวเสริมว่า เหตุผลหลักของการปรับอัตราหลักประกันมาจากราคาของสินค้าอ้างอิงมีความผันผวน อย่างเช่น SET50 ฟิวเจอร์ส นอกจากตัวดัชนี SET50 ซึ่งเป็นสินค้าอ้างอิงจะมีความผันผวนแล้ว มูลค่ายังเพิ่มสูงจากการที่ปรับตัวเพิ่มขึ้นจนเกินระดับ 1,000 จุด ได้